[Video] Italië-aardbewing: Dodetal styg skerp | Maroela Media
'n Gebou wat ineengestort het in Amatrice, Italië op Woensdag, 24 Augustus 2016. Foto: AP Photo
Reddingswerkers is egter steeds besig om mense onder die puin uit te haal en die moontlikheid bestaan dat die dodetal nog skerp kan styg. Ten minste 150 mense word vermis.
Maroela Media het vroeër berig die aardbewing wat 6,1 geregistreer het, het die grootste skade in Accumoli en Amatrice, noordoos van Rome, aangerig. Volgens mediaberigte word reddingspogings bemoeilik aangesien werkers sukkel om die afgeleë dorpies te bereik.
Die BBC berig dat die burgemeester van Arquata del Tronto, Aleandro Petrucci, die skade beskryf het deur te sê "daar is nie meer 'n dorp nie".
Van die skade in Amatrice, Italië op Woensdag, 24 Augustus 2016. Foto: AP Photo
Intussen moes beseerdes in Amatrice na nabygeleë dorpe geneem word om behandel te word aangesien die plaaslike hospitaal onbruikbaar gelaat is. Die burgemeester van die dorp, Sergio Pirozzi, het gesê die dorp is besig om 'n plek voor te berei om die liggame van die oorledenes tydelik te stoor. "Die paaie na en van die dorp is heeltemal afgesny. Die helfte van die dorp is weg. Tientalle mense is onder die puin vasgekeer en as gevolg van 'n grondverskuiwing kan 'n brug dalk ingee," het hy gesê.
The Guardian het intussen berig dat 'n aardbewing wat 6,8 geregistreer het, Mianmar ure later getref het. Die aardbewing was glo só kragtig dat dit tot in Bangkok, ongeveer 1 000 km weg, gevoel is.
'n Video van reddingswerkers wat 'n vrou probeer kalmeer wat onder die puin in Capodacqua in Italië vasgekeer is, is vroeër op sosiale media gedeel: